b'\n_START_ARTICLE_\nSouth Park\n_START_SECTION_\nTiden f\xc3\xb8r South Park\n_START_PARAGRAPH_\nTrey Parker og Matt Stone m\xc3\xb8ttes i 1992 under en forelesning ved University of Colorado. Sammen laget de en kort animasjonsfilm om en kamp mellom en morderisk sn\xc3\xb8mann, p\xc3\xa5 norsk kalt Kalle, og Jesus, med tittelen \xc2\xabJesus vs. Frosty\xc2\xbb. Filmen inneholdt prototyper p\xc3\xa5 alle de fire hovedpersonene i South Park, men uten navn, bortsett fra den som ligner Cartman, i denne kortfilmen kalt Kenny._NEWLINE_I 1995 fikk FOX-produsent Brian Graden se filmen. Han kontaktet Parker og Stone og ba dem om \xc3\xa5 lage en ny kortfilm som han kunne sende til sine venner og familie i forbindelse med julen. Gutta tok utfordringen og lagde filmen \xc2\xabJesus vs. Santa\xc2\xbb. Filmen ble meget popul\xc3\xa6r og delt stort over det da unge internett. Filmen f\xc3\xb8rte til samtaler om \xc3\xa5 lage en serie, f\xc3\xb8rst med FOX, deretter med Comedy Central som ble enig med Stone og Parker.\n_START_SECTION_\nHandling\n_START_PARAGRAPH_\nSerien handler om de fire 9-\xc3\xa5ringene Stan, Kyle, Cartman, og Kenny og alt det bisarre som skjer rundt dem i den lille hjembyen South Park. Vanlige faste n\xc3\xb8kkelplasser er bussholdeplassen, klasserommet, skoleg\xc3\xa5rden, hjemme hos guttene og diverse steder i byen. Det er ogs\xc3\xa5 veldig mange n\xc3\xb8kkelpersoner som binder serien sammen som f.eks Mr/Mrs. Garrison, Chef (t.o.m sesong 10), foreldrene, Mr. Mackey, Mr. Hankey, Jesus, djevelen og mange flere. Hver episode er vanligvis basert p\xc3\xa5 at noe veldig ekstraordin\xc3\xa6rt skjer i South Park. Mange av de voksne i serien oppf\xc3\xb8rer seg stort sett veldig dumt, og lar seg ironisk lett p\xc3\xa5virke av omstendighetene rundt seg. Kjendiser portretteres ofte p\xc3\xa5 et satirisk vis. Til tross for at guttene bare er barn, er det ofte de som rydder opp og redder dagen. Ofte avsluttes serien med at guttene trekker en moralsk beslutning.\n_START_SECTION_\nAnimasjon\n_START_PARAGRAPH_\nDen f\xc3\xb8rste South Park-episoden ble laget for h\xc3\xa5nd ved hjelp av utklipte figurer og cut-out-animasjon og tok hele 3 m\xc3\xa5neder \xc3\xa5 lage. Alle senere episoder er laget p\xc3\xa5 data, men serien har likevel beholdt sin s\xc3\xa6regne cut-out stil, selv om det fra tid til annen benyttes perspektiv i tegningene (f\xc3\xb8rst forsiktig pr\xc3\xb8vd ut i fjerdesesongs-episoden Hellen Keller! The Musical). P\xc3\xa5 grunn av de enkle effektene kan selve animasjonen utf\xc3\xb8res p\xc3\xa5 sv\xc3\xa6rt kort tid, og de fleste episoder blir laget p\xc3\xa5 4-5 dager eller i visse tilfeller p\xc3\xa5 enda kortere tid, noe som f\xc3\xb8rer til at serien er i stand til \xc3\xa5 ta opp til tider sv\xc3\xa6rt dagsaktuelle sp\xc3\xb8rsm\xc3\xa5l idet de oppst\xc3\xa5r. En episode som imponerte de fleste seere verden over var \xc2\xabAbout Last Night...\xc2\xbb, som handler om valgkampen i USA og inneholder Obamas seier samt hans seierstale. Episoden ble sendt kun 23 timer etter at han var erkl\xc3\xa6rt vinner (men Parker og Stone har i senere intervjuer avsl\xc3\xb8rt at de hadde forutsatt at det var Obama som ville vinne \xe2\x80\x93 \xc2\xabNoe annet var ikke mulig \xc3\xa5 forestille seg\xc2\xbb \xe2\x80\x93 og at sekvensene der Obama holdt seierstalen ble animert med generiske leppebevegelser, hvor det bare var \xc3\xa5 fylle inn talen idet den forel\xc3\xa5).\n_START_SECTION_\nStemmer\n_START_PARAGRAPH_\nMatt Stone og Trey Parker har nesten alle stemmene til de mannlige karakterene i serien, mens April Steward og Mone Marshall har stemmene til de fleste kvinnelige karakterene, blant annet Wendy Testaburger og Sheila Broflovski. Andre personer som stemmer karakterene er Adrien Beard (Token Black), Vernon Chatman (Towelie) og Howell (Bebe Stevens). Andre personer bak stemmene var Isaac Hayes (Chef) og John Hansen (Mr. Slave) men har ikke lenger en rolle i South Park ettersom karakterene deres ikke lenger er med._NEWLINE_Stemmene til kjendiser i South Park er det ofte ukjent hvem som er, men noen kjendiser har valgt \xc3\xa5 gi stemmer til sine karakterer. Dette inkluderer Jay Leno og musikk gruppene Radiohead og Korn. Noen kjendiser har ogs\xc3\xa5 valgt \xc3\xa5 gi stemmer til andre karakterer, blant annet Jennifer Aniston, George Clooney, Cheech & Chong, Henry Winkler, Natasha Henstridge og Peter Serafinowicz.\n_START_SECTION_\nKennys d\xc3\xb8d\n_START_PARAGRAPH_\nI de f\xc3\xb8rste 5 sesongene d\xc3\xb8de Kenny i nesten alle episodene men kom tilbake i neste som om ingen ting hadde skjedd. Hver gang Kenny d\xc3\xb8de, ropte Stan ut \xc2\xabOh my God, they/you/I killed Kenny!\xc2\xbb, og Kyle svarte alltid \xc2\xabYou bastards!\xc2\xbb Etter en del episoder med dette ble det til tider parodiert og gjort moro med; f.eks. da Kenny d\xc3\xb8r og Kyle og Stan bryr seg ikke og sier replikkene sv\xc3\xa6rt fort uten innlevelse, eller i episoden \xc2\xabPrehistoric Ice Man\xc2\xbb, der Kenny d\xc3\xb8r og Stan sier som vanlig \xc2\xabOh my God, they killed Kenny!\xc2\xbb, men Kyle nekter \xc3\xa5 svare fordi han er sur p\xc3\xa5 Stan og vil ikke snakke med ham. I nest siste episode av sesong 5, Kenny Dies, ble det laget en hel episode der Kenny skulle d\xc3\xb8 for godt. Dette var f\xc3\xb8rste gang d\xc3\xb8den til Kenny ble tatt seri\xc3\xb8st, og skaperne sa etter episoden ble vist at han var tatt av showet for godt. Kenny kom tilbake et \xc3\xa5r senere, i siste episode av sesong 6, og ble spurt av Stan \xc2\xabWhere the hell have you been?\xc2\xbb Etter dette har Kenny sluttet \xc3\xa5 d\xc3\xb8 i hver episode, og har bare d\xc3\xb8dd fem ganger i l\xc3\xb8pet av de siste seks sesongene. Hans siste d\xc3\xb8d til n\xc3\xa5 var i sesong trettens f\xc3\xb8rste episode, \xc2\xabThe Ring\xc2\xbb, hvor han d\xc3\xb8de av kj\xc3\xb8nnssykdommer etter \xc3\xa5 ha mottatt oralsex. _NEWLINE_I episodene \xc2\xabCoon 2: Headsight\xc2\xbb (del 1), \xc2\xabMysterion Rises\xc2\xbb\xc2\xa0(del 2) og \xc2\xabCoon vs. Coon and Friends\xc2\xbb i sesong 14 danner Cartman, Kenny, Stan, Kyle, Timmy, Token, Clyde og Bradley et superhelt-lag for \xc3\xa5 bekjempe ondskap og kriminalitet. Ingen av dem har ordentlige superkrefter, utenom Bradley som har \xc2\xabMintberry Crunch\xc2\xbb-superkrefter, og Kenny, som faktisk ikke kan d\xc3\xb8. Hver gang han d\xc3\xb8r, v\xc3\xa5kner han opp neste morgen i sengen sin som om ingenting har skjedd. Den eneste som vet dette er Kenny selv, da de andre ikke husker at han d\xc3\xb8de, uansett hvor mye han pr\xc3\xb8ver \xc3\xa5 fortelle det. Det viser seg til slutt at Kennys superkrefter kommer av at moren og faren hans gikk p\xc3\xa5 kult-\xc3\xb8velser, og blir gjenf\xc3\xb8dt, bokstavelig talt, hver natt._NEWLINE_Kenny har ogs\xc3\xa5 v\xc3\xa6rt med i Tonys, en serie av Tony Lopes hvor han blir sendt til himmelen og Gud sier: \xc2\xab\xc3\x85 nei! Ikke du igjen.\xc2\xbb\n_START_SECTION_\nKarakterer og geografi\n_START_PARAGRAPH_\nHistorien tar plass i South Park, Colorado, som ligger ca. midt i USA. Noe rart er at det i serien alltid er sn\xc3\xb8 i bakgrunnen, bortsett fra en uke om sommeren, som vist i episoden Summer Sucks. Det sies at dette underlige v\xc3\xa6rfenomenet kan skyldes at karakterene for f\xc3\xb8rste gang ble introdusert ved juletider, og gikk da med vinterkl\xc3\xa6r. Trey Parker og Matt Stone har sagt at noen av figurene i South Park er inspirert av personer fra virkeligheten. Stan Marsh skal v\xc3\xa6re inspirert av Trey Parker, og Kyle Broflovski av Matt Stone. Etternavnet til Kyle, Broflovski, skal v\xc3\xa6re hentet fra Brosloski, opprinnelig etternavnet til moren til Stone.'